input: UREDBA KOMISIJE (EU) br. 1098/2014
  оd 17. listopada 2014.
  o izmjeni Priloga I. Uredbi (EZ) br. 1334/2008 Europskog parlamenta i Vijeća o određenim aromatičnim tvarima
  (Tekst značajan za EGP)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu (EZ) br. 1334/2008 Europskog parlamenta i Vijeća od 16. prosinca 2008. o aromama i nekim sastojcima hrane s osobinama aroma za upotrebu u i na hrani i o izmjeni Uredbe Vijeća (EEZ) br. 1601/91, uredbi (EZ) br. 2232/96 i (EZ) br. 110/2008 te Direktive 2000/13/EZ (1), a posebno njezin članak 11. stavak 3.,
  uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,
  budući da:
  (1)
  U Prilogu I. Uredbi (EZ) br. 1334/2008 utvrđuju se popis Unije aroma i izvornih sirovina odobrenih za upotrebu u i na hrani i uvjeti njihove upotrebe.
  (2)
  Dio A popisa Unije sadrži ocijenjene aromatične tvari bez bilješke i aromatične tvari u postupku ocjenjivanja koje su na tom popisu označene bilješkama od 1. do 4.
  (3)
  Europska agencija za sigurnost hrane, dalje u tekstu „Agencija”, dovršila je ocjenu 8 tvari koje su trenutačno navedene na popisu kao aromatične tvari u postupku ocjenjivanja. Te aromatične tvari EFSA je ocijenila u sljedećim ocjenama skupina aroma (FGE): ocjena FGE.21rev4 (3) (tvari br. FL 15.054, 15.055, 15.086 i 15.135), ocjena FGE.24rev2 (4) (tvar br. FL 14.085), ocjena FGE.77rev1 (5) (tvar br. FL 14.041) i ocjena FGE.93rev1 (6) (tvari br. FL 15.010 i 15.128). EFSA je zaključila da te aromatične tvari na procijenjenoj razini unosa hrane ne dovode u pitanje sigurnost.
  (4)
  Agencija je u okviru svoje ocjene iznijela primjedbe o specifikacijama određenih tvari. Primjedbe se odnose na nazive, čistoću ili sastav sljedećih tvari: br. FL: 15.054 i 15.055. Te bi primjedbe trebalo uvrstiti u popis.
  (5)
  Aromatične tvari ocijenjene u tim ocjenama skupina aroma potrebno je navesti na popisu kao ocijenjene brisanjem bilježaka 2., 3. ili 4. u odgovarajućim unosima na popisu Unije.
  (6)
  Dio A Priloga I. Uredbi (EZ) br. 1334/2008 treba stoga na odgovarajući način izmijeniti i ispraviti.
  (7)
  Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
  DONIJELA JE OVU UREDBU:
  Članak 1.
  Dio A Priloga I. Uredbi (EZ) br. 1334/2008 mijenja se u skladu s Prilogom ovoj Uredbi.
  Članak 2.
  Ova Uredba stupa na snagu dvadesetog dana od dana objave u Službenom listu Europske unije.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 17. listopada 2014.